ભારતના નાણાપ્રધાન શ્રી અરુણ જેટલી દ્વારા ૧લી ફેબ્રુઆરી ૨૦૧૮ના રોજ રજુ કરવામાં આવેલું દેશનું વર્ષ ૨૦૧૮-૧૯નું બજેટ એ કેન્દ્રની ભાજપા સરકારનું આ ટર્મનું અંતિમ પૂર્ણ બજેટ હતું.નોટબંધી પછીનું બીજું બજેટ અને જીએસટી લાગુ કર્યા પછીનું આ પ્રથમ બજેટ નાણામંત્રી માટે અનેક રીતે પડકારરૂપ હતું.એક તરફ વૈશ્વિક બજારમાં ક્રૂડતેલનાં ભાવોમાં સતત વધારો તો બીજી તરફ વૈશ્વિક ચલણ સામે રૂપિયાને સ્થિર રાખવો,વધતી મોંઘવારીને કાબુમાં રાખવી,વિદેશી રોકાણ પ્રવાહ વધારવો,નિકાસને વેગ આપવો,બેન્કોની એનપીએમાં સુધારો કરવો,વ્યાજદર ઘટાડવા તેમજ ખેડૂતોને કૃષિ પેદાશોનો પોષણક્ષમ ભાવ આપવો અને ગરીબોની સ્થિતિમાં સુધાર લાવવો આમ,આવા અનેક પડકારો અને જનતાની અસંખ્ય આશા-અપેક્ષાઓ વચ્ચે આ બજેટ નાણામંત્રીની અગ્નિ પરીક્ષારૂપ હતું.પરંતુ બજેટનો અભ્યાસ કર્યા પછી ચોક્કસ કહી શકાય કે નાણામંત્રી આ પરીક્ષામાં અવ્વલ નંબરે ઉતીર્ણ થયા છે.